LV Eiropas Savienības Oficiālais Vēstnesis C 108/20

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2017/C 108/18)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

ΠΕΥΚOΘΥΜΑΡΟΜΕΛΟ ΚΡΗΤΗΣ (PEFKOTHYMAROMELO KRITIS)

ES Nr.: PDO-EL-02142 – 17.5.2016

ACVN ( X ) AĢIN ( )

1. Nosaukums vai nosaukumi

Πευκοθυμαρόμελο Κρήτης (Pefkothymaromelo Kritis)

2. Dalībvalsts vai trešā valsts

Grieķija

3. Lauksaimniecības produkta vai pārtikas produkta apraksts

3.1. Produkta veids

1.4. grupa. Citi dzīvnieku izcelsmes produkti (olas, medus, dažādi piena produkti, izņemot sviestu utt.)

3.2. Apraksts par produktu, uz kuru attiecas 1. punktā minētais nosaukums

Pefkothymaromelo Kritis ir dabīgs timiāna un priežu medus maisījums, kas tiek iegūts Krētā īpaši aprūpētās bišu dravās no vēlu ziedošiem timiāna augiem un “medusrasas”, ko izdala insekts Marchalina hellenica L., kas parazitē galvenokārt uz Kalabrijas priedes (Pinus brutia Ten.) un Alepo priedes (Pinus halepiensis Mill.).

Fizikāli ķīmiskās īpašības

Medus īpatnējā elektrovadītspēja ir ≥ 0,600 mS/cm; glikozes un fruktozes kopējais saturs ≥ 50 %; saharozes īpatsvars ≤ 3 %; relatīvais mitrums ≤ 17 %, diastāzes skaitlis ≥ 8 DN, fermentu, hidroksimetilfurfurola (HMF) saturs ≤ 25 mg/kg, brīvo skābju saturs 20–50 meq/kg, ūdenī nešķīstošas vielas ≤ 0,1 g/100 g. Krāsa ir stabila, robežās no 70 mm līdz 130 mm pēc Pfunda skalas. Medū esošo akaricīdu vai augu aizsardzības līdzekļu atlikumu īpatsvars nepārsniedz 10 μg/kg.

Mikroskopiskās īpašības

Pēc savām īpašībām Pefkothymaromelo Kritis pieder pie medusrasas (lapu medus) kategorijas, bet tam ir sava raksturīgā īpatnība – dažādu nektāraugu ziedputekšņu piejaukums, turklāt atkarībā no konkrētā medus parauga runa var būt pat par 20 dažādu sugu augu putekšņiem. Vissvarīgākā suga ir galvainais timiāns (Coridothymus capitatus L.), kura īpatsvars visos paraugos bija ≥ 10 % no kopējā nektāraugu putekšņu daudzuma.

Medusrasas elementu attiecība pret kopējo putekšņu daudzumu (HDE/P) ir robežās no 0,5 līdz 6,5. Medusrasas elementu sastāvā ir vērojamas Cladosporium un Fumago, retāk Altenaria un Stemphylium sporas. Toties nav atrodamas Coleosporium ģints sporas ar raksturīgi asajiem galiem, kuras parasti novērojamas visu to medu sastāvā, kuriem vien ir priežu medus piemaisījums.

Organoleptiskās īpašības

Medus izceļas ar raksturīgu aromātu, kas galvenokārt izskaidrojams ar galvainā timiāna medus sastāvā esošajām aromātiskajām vielām. Garša, pateicoties priežu medus klātbūtnei, ir maiga, noturīga, vidēji salda; medum ir raksturīga vidēja dzidruma pakāpe. Aromātā jūtamas ziedu nianses un vieglas koksnes un sveķu notis. Smarža ir vidēji intensīva ar vieglu augļu un vaska nokrāsu, un medus saglabājas šķidrs vismaz 12 mēnešus pēc sviešanas.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Bites tiek piebarotas tikai tādēļ, lai nodrošinātu saimes izdzīvošanu, un piebarošanu beidz vismaz mēnesi pirms ziedēšanas laika vai medusrasas veidošanās sākuma. Bezienesuma laikā (kad dabā nav nektāra un putekšņu) biškopji piebaro bites ar sīrupu, kas pagatavots no cukurbiešu cukura, kandija un proteīnvielām (ziedputekšņu granulām). Vielas, no kurām gatavo piebarošanai domāto sīrupu, var būt ievestas arī no teritorijas, kas atrodas ārpus noteiktā ģeogrāfiskā apgabala, kurā notiek medus ievākšana. Jebkurā gadījumā bišu piebarošana neietekmē medus īpašības un kvalitāti.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visi ražošanas posmi noris noteiktajā ģeogrāfiskajā apgabalā. Lai nodrošinātu produkta kvalitāti un unikālās īpašības, bišu stropus pēc galvainā timiāna ziedēšanas perioda pārved uz priežu siliem vai uz vietām, kur timiāna vēlīnā ziedēšana sakrīt ar priežu medusrasas veidošanās laiku. Medus kāres tiek izceltas, kad vismaz 3/4 šūnu ir aizvākotas, un izcelšanas laikā dūmošanu izmanto minimāli. Medus tiek iegūts, izmantojot medus sviedi, to iepilda tvertnēs, kurās nosēžas piemaisījumi, un tas nesakarst virs 45 °C. Kaitīgo organismu klātbūtne tiek novērsta ar higiēnas pasākumiem, vajadzības gadījumā neizslēdzot saudzīgu, apstiprinātu vielu izmantošanu.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Iepakošana notiek 4. punktā minētajā ģeogrāfiskajā apgabalā. Šī prasība ir noteikta tādēļ, lai nodrošinātu stingru medus izcelsmes kontroli, mazinātu iespēju, ka tam varētu piemaisīt citu veidu medu vai ka ar šo nosaukumu varētu pārdot citur ievāktu medu, kā arī lai izpildītu 3.6. punktā minētos īpašos noteikumus. Turklāt šī prasība ir noteikta tādēļ, lai novērstu tādas izmaiņas medus fizikāli ķīmiskajās (HMF, diastāze) un organoleptiskajās īpašībās, kādas var rasties augstas temperatūras iedarbībā, kura nebūtu izslēdzama it īpaši vasaras mēnešos jūras transporta laikā no Krētas salas.

3.6. Ar reģistrēto nosaukumu apzīmētā produkta marķēšanas īpašie noteikumi

Lai nodrošinātu produkta kvalitāti un izsekojamību, visi biškopji un biškopības uzņēmumi, kas pārdod produktu, izmanto logotipu, uz kura attēlotas Krētas salas aprises, Maliā atrastā arheoloģiskā rota ar divām bitēm un nosaukums Πευκοθυμαρόμελο Κρήτης Π.Ο.Π. (1. attēls). Šo logotipu piešķirs biškopju apvienības, kas parakstījušas šo iesniegumu. Drīzumā ražotājiem tiks piešķirts kods, pēc kura varēs noteikt katru medus partiju, ieguves vietu un biškopja reģistrācijas numuru. Uz etiķetes būs minētais logotips, kods un visas obligāti sniedzamās norādes. Biškopju apvienības informē kontroles iestādi par sīkākiem noteikumiem, kas attiecas uz etiķešu izplatīšanu. Tomēr šie noteikumi nedrīkst diskriminēt tos ražotājus, kas ražo Pefkothymaromelo Kritis saskaņā ar specifikācijām, bet nav minēto apvienību biedri.

4. Ģeogrāfiskā apgabala īsa definīcija

Visa Krētas sala, t. i., Iraklijas, Lasites, Retimnas un Hanjas nome.

5. Saikne ar ģeogrāfisko apgabalu

Dabas faktori

Krētai raksturīgie dabas apstākļu pretstati, ko papildina salas īpašais klimats (tas apvieno gan Vidusjūras, gan Ziemeļāfrikas klimatisko zonu iezīmes) un izolētais ģeogrāfiskais stāvoklis, ir veicinājuši daudzu un dažādu augu sugu attīstību, kuru skaits saskaņā ar jaunākajiem datiem sasniedz 1 800, turklāt 180 no tām ir salas endēmiskās sugas. Plašās medus augu izplatības dēļ ir krietni pieaudzis bišu skaits, un šodien sala izceļas ar vienu no blīvākajiem bišu apdzīvotības rādītājiem pasaulē – 33 saimes uz kvadrātkilometru.

Šajā daudzveidīgajā augu valstī ir ne mazums aromātisko augu, kas zied jūnijā un jūlijā, dažviet ziedēšanas laiks ilgst līdz pat augustam. Vissvarīgākā suga ir Coridothymus capitatus – galvainais timiāns. Attiecīgajā periodā salas sausā un karstā klimata dēļ nokrišņi ir reti, tāpēc nektāra daudzums ir pavisam mazs un ienestais medus ir biezs un ļoti aromātisks. Turklāt vienlaikus insekti Marchallina hellenica izdala medusrasu, un biškopji to izmanto, lai iegūtu divu medus veidu (timiāna un priežu) dabīgu maisījumu, kas ir izcils produkts, kurš apvieno abu medus veidu īpašības. Medusrasu veidojošie insekti marhalīnas parazitē uz Kalabrijas priedes (Pinus brutia Ten.) un Alepo priedes (Pinus halepensis Mill.) un ir sastopami tikai Grieķijā un Turcijā.

Cilvēkfaktori

Biškopji, labi pazīdami bišu izturēšanos un īpašos apstākļus, kas salā valda rudens mēnešos, izmanto īpašu metodi: viņi ļauj savā vaļā attīstīties periem, virs kuriem bites izveido vainagveida medus krājumus. Šajā posmā notiek selektīva medus ievākšana, izmantojot tikai tās aizvākotās šūnas, kurās ir timiāna medus. Kad bites ievāc medusrasu no priedēm, peri samazinās, jo nav putekšņu un līdz ar to mainās bišu instinkti. Biškopji neiejaucas un ļauj peru apjomam sarukt, lai bites to vietā vēl varētu ienest medu. Šāda iespēja pastāv, jo salā rudens mēnešos vēl ir augsta temperatūra un bites var ienest nektāru no tādiem rudenī ziedošiem augiem kā keratonijām (Ceratonia siliqua), efejām (Hedera helix), savvaļas sparģeļiem (Αsparagus officinalis), jūras sīpoliem (Urginea maritima) u. c. un vēl pagūt atjaunot saimi. Ja rudenī saime netiktu atjaunota, bites ziemas mēnešos nespētu izdzīvot. Šī īpatnējā metode, ko izmanto Krētas biškopji, ir cieši saistīta ar salas īpašajiem klimatiskajiem apstākļiem, ziedošo augu pārpilnību, kas bitēm bagātīgā daudzumā nodrošina ziedputekšņus un nektāru, un ar bišu instinktīvo izturēšanos. Produkts Pefkothymaromelo Kritis turklāt ir radies, dabā līdzās pastāvot divām parādībām: vēlīnajai galvainā timiāna ziedēšanai un priežu medusrasai, kuras veidošanās ir raksturīga Krētai.

Produkta specifika

Medus Pefkothymaromelo Kritis īpatnības pamatā ir tā mikroskopiskās, fizikāli ķīmiskās un organoleptiskās īpašības:

— fizikāli ķīmiskās īpašības: īpatnējā elektrovadītspēja (≥ 0,600 mS/cm), ūdens saturs (≤ 17 %), glikozes un fruktozes kopējais saturs (≥ 50 %) un krāsa (70–130 mm pēc Pfunda skalas),

— mikroskopiskās īpašības: galvainā timiāna ziedputekšņi ≥ 10 %, nav Coleosporium ģints sporu,

— organoleptiskās īpašības: īpašs aromāts un patīkama, ne pārāk salda garša.

Zems hidroksimetilfurfurola īpatsvars (≤ 25 mg/kg), neliels saharozes īpatsvars (≤ 3 %) un praktiski nekāda akaricīdu un augu aizsardzības līdzekļu klātbūtne (≤ 10 μg/kg) nosaka produkta kvalitāti un specifiku.

Saikne starp ģeogrāfisko apgabalu un produkta kvalitāti vai īpašībām

Krētas salu jau no neatminamiem laikiem klāj aromātiskie augi, tostarp timiāns, un ziņas par medusrasas izdalījumiem no marhalīnām (Marchalina hellenica L.), kas parazitē uz priedēm, ir saglabājušās vismaz no XVIII gadsimta (Gennadius, 1883). Priežu medusrasa, ko izdala marhalīnas (Marchalina hellenica L.), sāk veidoties pēc galvainā timiāna ziedēšanas, kuras laikā izdalās šī auga nektārs, turklāt daudzviet abas norises sakrīt, līdz ar to timiāna medus un priežu medus ienesumā sajaucas, veidojot unikālu produktu, kas ir cieši saistīts ar tā ievākšanas ģeogrāfisko vidi. Īpatnējās elektrovadītspējas lielums, glikozes un fruktozes kopējais saturs, maigā garša un noturība pret sacukurošanos ir izskaidrojami ar priežu medusrasu, kas ir produkta sastāvā, bet aromātvielas un galvainā timiāna ziedputekšņu īpatsvars ir radušies no salas aromātisko ziedaugu un endēmisko augu daudzveidības, kuri salas sausajos un karstajos apstākļos izdala vien nelielu nektāra daudzumu, kas toties ir biezs un aromātisks. Tāpēc Pefkothymaromelo Kritis, kura sastāvā apvienojas abu veidu medus, ir biezs (proti, tam ir zems ūdens saturs), aromātisks, tā sastāvam raksturīgi daudzu un dažādu Krētas augu ziedputekšņi, un tam piemīt iepriekš aprakstītās iezīmes.

Biškopji, ražojot medu Pefkothymaromelo Kritis, ar saviem īpašajiem medus ievākšanas paņēmieniem optimāli izmanto saikni starp salas augsnes un klimatiskajiem apstākļiem, īpatnējo augu valsti, medusrasas izdalīšanos uz priedēm un bišu instinktiem. Šie paņēmieni sakņojas zināšanās, kas uzkrājušās no paaudzes paaudzē, pielāgojot biškopības metodes konkrētajiem dabas un klimatiskajiem apstākļiem, kā arī bišu uzvedībai. Paralēli bišu dravas pareizai un uzmanīgai apsaimniekošanai galaprodukta augstā kvalitāte ir izskaidrojama arī ar hidroksimetilfurfurola un saharozes rādītājiem un ar to, ka nav akaricīdu un augu aizsardzības līdzekļu palieku.

Atsauce uz specifikācijas publikāciju

(šīs regulas 6. panta 1. punkta otrā daļa)

http://www.minagric.gr/images/stories/docs/agrotis/POP-PGE/prod_pefkothimaromelo_kriti.pdf

(1) OV L 343, 14.12.2012., 1. lpp.